CELEX: 32017R0686
Language: da
Date: 2017-02-01 00:00:00
Title: Kommissionens delegerede forordning (EU) 2017/686 af 1. februar 2017 om ændring af delegeret forordning (EU) 2015/96 for så vidt angår krav til landbrugs- og skovbrugskøretøjers miljøpræstationer og fremdriftsydelse (EØS-relevant tekst. )

12.4.2017   
            
            
               DA
            
            
               Den Europæiske Unions Tidende
            
            
               L 99/16
            
         KOMMISSIONENS DELEGEREDE FORORDNING (EU) 2017/686
   af 1. februar 2017
   om ændring af delegeret forordning (EU) 2015/96 for så vidt angår krav til landbrugs- og skovbrugskøretøjers miljøpræstationer og fremdriftsydelse
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 167/2013 af 5. februar 2013 om godkendelse og markedsovervågning af landbrugs- og skovbrugskøretøjer (1), særlig artikel 19, stk. 6, og
   ud fra følgende betragtninger:
   
               (1)
            
            
               Kommissionens delegerede forordning (EU) 2015/96 (2) fastsætter, at emissionsgrænserne benævnt trin IIIB for motorer med kompressionstænding i effektområdet 56-130 kW finder anvendelse indtil den 30. september 2016 for så vidt angår typegodkendelse af landbrugs- og skovbrugstraktorer i klasse T2, T4.1 og C2, der er udstyret med disse motorer, og indtil den 30. september 2017 for så vidt angår markedsføring af sådanne traktorer. Trin IV, der omfatter emissionsgrænser, der er strengere end trin IIIB, anvendes fra den 1. oktober 2016 for så vidt angår typegodkendelse af sådanne motorer og de smalsporede traktorer, der er udstyret med dem, og den 1. oktober 2017 for så vidt angår markedsføring af sådanne motorer.
            
         
               (2)
            
            
               For at undgå, at EU-lovgivningen foreskriver tekniske krav, som endnu ikke kan opfyldes, og for at undgå situationer, hvor landbrugs- og skovbrugstraktorer i klasse T2, T4.1 og C2, som er udstyret med motorer i effektområdet 56-130 kW, ikke længere kan typegodkendes, markedsføres eller ibrugtages, er det nødvendigt at fastsætte en overgangsperiode på et år. I denne periode kan traktorer stadig typegodkendes og markedsføres eller ibrugtages, hvis de overholder trin IIIB-emissionsgrænserne.
            
         
               (3)
            
            
               For at sikre en problemfri overgang for industrien, når den anvender de næste trin IV og V for emissionsgrænserne for landbrugs- og skovbrugstraktorer i klasse T2, T4.1 og C2 udstyret med motorer i effektområdet 56-130 kW, er det nødvendigt at tilpasse betingelserne for anvendelsen af fleksibilitetsordningen for dem og at tillade denne under trin IV med en højere procentdel.
            
         
               (4)
            
            
               Delegeret forordning (EU) 2015/96 bør derfor ændres.
            
         
               (5)
            
            
               Delegeret forordning (EU) 2015/96 finder allerede anvendelse, og ændringerne heraf med henblik på en gnidningsløs overgang til anvendelse af trin IV for traktorer i klasse T2, T4.1 og C2 er blevet gjort mulig og er obligatorisk efter anvendelsesdatoen for dette trin (30. september 2016) for sådanne traktorer som resultat af ændringen af forordning (EU) nr. 167/2013 ved Europa-Parlamentets og Rådets forordning (EU) 2016/1628 (3). Nærværende forordning bør derfor træde i kraft snarest.
            
         VEDTAGET DENNE FORORDNING:
   Artikel 1
   I delegeret forordning (EU) 2015/96 foretages følgende ændringer:
   
               1)
            
            
               Artikel 11, stk. 4, affattes således:
               »4.   Med henblik på typegodkendelse og markedsføring:
               
                           a)
                        
                        
                           skal de datoer, der er fastsat i artikel 9, stk. 3c og 3d, i direktiv 97/68/EF for landbrugs- og skovbrugskøretøjer i klasse T2, T4.1 og C2 som defineret i artikel 4, stk. 3, 6 og 9, i forordning (EU) nr. 167/2013, udsættes i 4 år
                        
                     
                           b)
                        
                        
                           skal de datoer, der er fastsat i artikel 9, stk. 4a, i direktiv 97/68/EF for landbrugs- og skovbrugskøretøjer i klasse T2, T4.1 og C2 som defineret i artikel 4, stk. 3, 6 og 9, i forordning (EU) nr. 167/2013, udsættes i 3 år
                        
                     
                           c)
                        
                        
                           skal overgangsbestemmelserne og bestemmelserne om undtagelser, der er fastsat i artikel 9, stk. 4a, og artikel 10, stk. 5, i direktiv 97/68/EF samt artikel 39 i forordning (EU) nr. 167/2013, for landbrugs- og skovbrugskøretøjer i klasse T2, T4.1 og C2 som defineret i artikel 4, stk. 3, 6 og 9, i forordning (EU) nr. 167/2013, også udsættes i 3 år.«
                        
                     
         
               2)
            
            
               I bilag V affattes punkt 1.1.1 således:
               
                           »1.1.1.
                        
                        
                           Det antal landbrugs- og skovbrugskøretøjer, der markedsføres under fleksibilitetsordningen, må for hver motorkategori ikke overstige 20 % af det årlige antal køretøjer (beregnet som gennemsnittet af de seneste fem års salg på EU-markedet), der markedsføres af fabrikanten med motorer i det pågældende motoreffektområde. Medmindre andet fremgår af dette afsnits første punktum, må antallet af landbrugs- og skovbrugskøretøjer (kun traktorer i klasse T2, T4.1 og C2), der markedsføres under fleksibilitetsordningen på trin IV, for hvert motoreffektområde ikke overstige 150 % af det årlige antal køretøjer, der markedsføres af fabrikanten med motorer i det pågældende motoreffektområde (beregnet som gennemsnittet af de seneste fem års salg på EU-markedet). Hvis en køretøjsfabrikant har markedsført landbrugs- og skovbrugskøretøjer i Unionen i mindre end fem år, beregnes gennemsnittet på grundlag af den periode, i hvilken køretøjets fabrikant har markedsført landbrugs- og skovbrugskøretøjer i Unionen.«
                        
                     
         Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 1. februar 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 60 af 2.3.2013, s. 1.
   
      (2)  Kommissionens delegerede forordning (EU) 2015/96 af 1. oktober 2014 om supplerende bestemmelser til Europa-Parlamentets og Rådets forordning (EU) nr. 167/2013 for så vidt angår krav til landbrugs- og skovbrugskøretøjers miljøpræstationer og fremdriftsydelse (EUT L 16 af 23.1.2015, s. 1).
   
      (3)  Europa-Parlamentets og Rådets forordning (EU) 2016/1628 af 14. september 2016 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikkevejgående maskiner, om ændring af forordning (EU) nr. 1024/2012 og (EU) nr. 167/2013 og om ændring og ophævelse af direktiv 97/68/EF (EUT L 252 af 16.9.2016, s. 53).